Imtella' Novembru 10, 2021 Fil-Ġermanja, viroloġist ewlieni wissa li l-pajjiż jista' jara mal-mitt elf ruħ oħra jmutu pożittivi għall-Covid-19 jekk ma jsir xejn biex titwaqqaf ir-raba' mewġa aggressiva tal-coronavirus. In-numri ta' każi pożittivi fil-Ġermanja komplew telgħin u fl-aħħar 24 siegħa ġiet irreġistrata l-ogħla rata ta' infezzjonijiet mill-bidu tal-pandemija bi kważi 40,000 każ f'ġurnata. "Irridu naġixxu minn issa", qal Christian Drosten. It-tobba li qed jaħdmu fit-taqsima tal-kura intensiva tal-isptar ta' Leipzig wissew li din ir-raba' mewġa tista' tkun l-agħar waħda mindu feġġet il-pandemija. Waħda mill-pazjenti f'dan l-isptar, mara ta' ftit aktar minn 20 sena li welldet fl-aħħar sigħat qed tissielet għall-ħajjitha. Il-Prof. Sebastian Stehr qal li huwa diffiċli ħafna li timmotiva lill-istaff biex jikkuraw lill-pazjenti bil-Covid għax il-parti kbira tal-popolazzjoni għadha mhix tagħraf is-serjetà tal-problema. Huwa żied jgħid li l-maġġoranza l-kbira tal-pazjenti fl-ITU huma persuni li għażlu li ma jitlaqqmux kontra dan il-virus. Huwa żied jgħid li ħafna min-nies żgur li ltaqgħu ma' xi ħadd li kellu l-Covid u għalhekk, huma konxji tar-riskji tal-infezzjoni. Madankollu hu żied jgħid li għadhom jaraw ħafna pazjenti mhux imlaqqma. Il-Ministru għas-Saħħa Ġermaniż akkuża pubblikament lil dawn il-persuni għaż-żieda fil-każijiet u ddeskriva s-sitwazzjoni preżenti bħala "il-pandemija ta' dawk mhux imlaqqma".